ดัดหลังขายสลากเกินราคา
สลากเตรียมออกมาตรการดัดหลังองค์กรการกุศล มูลนิธิ ที่ไม่ขายสลากเอง เชื่อเป็นต้นเหตุทำสลากแพง
17 ส.ค. 2559

สลากเตรียมออกมาตรการดัดหลังองค์กรการกุศล มูลนิธิ ที่ไม่ขายสลากเอง เชื่อเป็นต้นเหตุทำสลากแพง
พล.ท.อภิรัชต์ คงสมพงษ์ ประธานคณะกรรมการสำนักงานสลากกินแบ่งรัฐบาล เปิดเผยว่า คณะกรรมการสลากกินแบ่งรัฐบาล จะประชุมในวันที่ 31 ส.ค.นี้ มีวาระพิจารณา 2 เรื่อง คือ การตรวจสอบการจำหน่ายสลากขององค์กรการกุศล มูลนิธิ และการปรับสัดส่วนของสลากซื้อและสลากจอง เพื่อแก้ปัญหาการจำหน่ายสลากเกินราคา หลังพบว่ามีการนำสลากไปรวมชุดและจำหน่ายเกินราคา
ทั้งนี้ สำนักงานสลากฯ เตรียมตรวจสอบองค์กรการกุศลและมูลนิธิที่ไม่จำหน่ายสลากเอง และนำไปขายต่อให้ยี่ปั๊ว ซาปั๊วเพื่อนำไปจัดชุด หรือขายปลีกต่อในราคาที่สูงเกินกว่าที่กำหนดให้ขายคู่ละ 80 บาท
โดยปัจจุบันสัดส่วนสลากที่องค์กรการกุศลหรือมูลนิธิได้รับคิดเป็น 40% ของสลากทั้งหมด หรือประมาณ 3,000 เล่ม ขณะที่อีก 60% กระจายอยู่กับผู้ขายรายย่อย ทำให้องค์กรการกุศลหรือมูลนิธิสามารถรวบรวมสลากจัดเป็นชุดทำได้ง่ายกว่ากว้านซื้อจากรายย่อย
“เริ่มเห็นสัญญาณของการรวมชุดเริ่มกลับมาขายเกินราคากันอีกแล้ว และปัญหาเกิดขึ้นทั่วประเทศ เพราะองค์กรการกุศลหรือมูลนิธิมีกระจายอยู่ทั่วประเทศ แต่ยืนยันว่าทุกแผงยังคงมีสลากจำหน่ายในราคาใบละ 80 บาท นอกจากนี้ยังมีขบวนการปั่นเลขที่มีการออกตามสื่อต่างๆ เข้าเสริม โดยระบุว่าเป็นเลขดังเลขเด็ดในแต่ละงวด ทำให้มีการปั่นราคาของสลากเลขดังขายเกินราคา” พล.ท.อภิรัชต์ กล่าว
ประธานสำนักงานสลากฯ กล่าวอีกว่า เรื่องการขายสลากเกินราคา ถ้าผู้ซื้อไม่เปลี่ยนพฤติกรรมและเกิดการสมยอมระหว่างผู้ซื้อและผู้ขายเรื่องนี้ก็ไม่สามารถแก้ไขปัญหาให้สำเร็จได้
อย่างไรก็ดี รัฐบาลมีหน้าที่แก้ไขปัญหา โดยนายกรัฐมนตรีได้สั่งการให้ทำเรื่องแก้ไขปัญหาสลากเกินราคามาแล้ว ต้องจับกุมผู้ทำผิดต่อไป รวมทั้งต้องปรับกลยุทธ์เพื่อให้เท่าทันทั้งผู้ซื้อและผู้ขาย จึงจำเป็นที่สำนักงานสลากฯ จะต้องมีความตื่นตัวตลอดเวลา ขณะเดียวกันก็จะต้องประชาสัมพันธ์ให้ประชาชนเปลี่ยนแปลงพฤติกรรมการไม่ซื้อสลากเกินราคา รวมถึงการเลิกเชื่อเลขเด็ดต่างๆ
พร้อมกันนี้ สำนักงานสลากฯ อยู่ระหว่างการเปลี่ยนรูปแบบการออกสลาก โดยจะใช้เครื่องมือใหม่ที่มีความเป็นสากล ทันสมัย และมีความโปร่งใส เช่นเดียวกับที่หลายประเทศใช้กันอยู่ในปัจจุบัน ซึ่งก่อนหน้าสำนักงานสลากฯ ได้ไปดูการออกสลากของประเทศฝรั่งเศส ถือว่ามีความน่าสนใจมาก หากทำรายละเอียดแล้วเสร็จก็จะเสนอบอร์ดพิจารณาอนุมัติต่อไป
ทั้งนี้ จากการสำรวจการซื้อขายสลากกินแบ่งรัฐบาลพบว่ามีการขายสลากเกินราคา โดยพ่อค้าแม่ค้าอ้างว่ารับมาแพงและหากรวมชุด หรือเลขดังราคาก็จะปรับเพิ่มเป็นใบละ 100-150 บาท
อย่างไรก็ตาม ก่อนหน้านี้ พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ได้ลงนามคำสั่ง หัวหน้า คสช. ที่ 11/2558 โดยอาศัยอำนาจตามความในมาตรา 44 ของรัฐธรรมนูญ (ฉบับชั่วคราว) กำหนดโทษผู้ใดเสนอขาย หรือขายสลากกินแบ่งรัฐบาลเกินราคาที่กำหนดต้องระวางโทษจำคุกไม่เกิน 1 เดือน หรือปรับไม่เกิน 1 หมื่นบาท หรือทั้งจำทั้งปรับ